Leioa-Erandioko unibertsitate gunea

Leioa-Erandioko unibertsitate gunea Euskal Herriko Unibertsitatearen Bizkaiko campusaren atal bat da. Leioa eta Erandio udalerrietan du egoitza, Bilbotik 11 kilometrora, antzina Bilboko Unibertsitatea zeukaten eraikinetan.

 Historia 
Bilboko Unibertsitatearen egoitza eraikitzeko, 1969an, arkitektura-lehiaketa egin zen. Jose Luis Burgos, Ricardo del Campo eta Jose Luis Ortega arkitektoek irabazi zuten, eta 1972an inauguratu zen egoitza.

Unibertsitate gunea eraberritzeko lanak 2005-2006 ikasturtean hasi ziren.

Leioa-Erandioko gunean Euskal Herriko Unibertsitatearen errektoretza eta Bizkaiko campuseko errektoreordetza daude.

2012tik 2014ra bitartean unibertsitate guneko espazio publikoak eta objektu publikoak txukuntzeko plan bat burutu zen. Ula Iruretagoiena arkitektoak zuzendu zituen lanak.

 Fakultateak eta eskolak 
Bertan, Bizkaiko Campuseko Bibliotekaz gain, honako fakultate eta eskola hauek daude:

 Arte Ederren Fakultatea
 Gizarte eta Komunikazio Zientzien Fakultatea
 Medikuntza eta Odontologia Fakultatea
 Zientzia eta Teknologia Fakultatea
 Zuzenbide Fakultatea
 Erizaintzako Unibertsitate Eskola
 Bilboko Hezkuntza Fakultatea
 Lan Harremanen Unibertsitate Eskola
 Medikuntza eta Zientzia Historiaren Euskal Museoa
 Leioako Ostalaritza Eskola

 Ikasle mugimendua 
Leioa-Erandioko campusean, Euskal Herriko ikasle mugimendurik handiena dago. Izan ere, Euskal Herriko Unibertsitateetatik gatazkatsuena dugu campus hau. Bertan eragin handia dute Ikasle Abertzaleak, Segi, Euskal Herriak Bere Eskola, Presoen Aldeko Taldeak, Eraldatu, eta abarrek. Bestalde, Gizarte Zientzia Kritikoen aldeko Asanblada dago, unibertsitate kritiko baten aldeko gogoeta eta ekintzak egitea duena xede.

 Kanpo estekak 
 Leioa-Erandioko unibertsitate gunearen webgunea

Kategoria:Leioa-Erandioko unibertsitate gunea
Kategoria:1972an amaitutako eraikinak
Kategoria:Euskal Herriko arkitektura brutalista
Kategoria:Euskal Herriko Unibertsitatea